32002R1446
L 213/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1446/2002 AL COMISIEI
din 8 august 2002
privind suspendarea și deschiderea contingentelor tarifare aplicabile importului în Comunitate al unor produse agricole transformate originare din Bulgaria și de modificare a Regulamentului (CE) nr. 1477/2000
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din transformarea produselor agricole (1), modificat ultima dată de Regulamentul (CE) nr. 2580/2000 (2), în special articolul 7 alineatul (2),
având în vedere Decizia 1999/278/CE a Consiliului din 9 martie 1999 privind încheierea Protocolului de adaptare a aspectelor comerciale din Acordul european între Comunitățile Europene și statele membre ale acestora, pe de o parte, și Bulgaria, pe de altă parte, pentru a ține cont de aderarea Republicii Austria, a Republicii Finlanda și a Regatului Suediei la Uniunea Europeană, precum și de rezultatul negocierilor agricole ale Rundei Uruguay, în special de îmbunătățirile regimului preferențial existent (3), în special articolul 2,
întrucât:
(1)
Protocolul nr. 3 al Acordului european de instituire a unei asocieri între Comunitățile Europene și statele membre ale acestora, pe de o parte, și Republica Bulgaria, pe de altă parte, aprobat prin Decizia 94/908/CECO, CE, Euratom a Consiliului și a Comisiei (4), stabilește regimurile comerciale pentru produsele agricole transformate care sunt menționate în acesta.
(2)
Prin Decizia Consiliului de asociere Uniunea Europeană-Bulgaria nr. 2/2002 din 1 iulie 2002 privind îmbunătățirea regimurilor comerciale pentru produsele agricole transformate, prevăzute în Protocolul nr. 3 al Acordului european (5), Protocolul nr. 3 al Acordului european a fost modificat în ceea ce privește volumul contingentelor tarifare, precum și sistemul de calcul al elementelor agricole reduse și al taxelor suplimentare. Modificările se aplică de la 1 septembrie 2002.
(3)
Prin urmare, trebuie să se suspende aplicarea contingentelor tarifare aplicabile importului în Comunitate de produse originare din Bulgaria, deschise pentru anul 2002 prin Regulamentul (CE) nr. 2542/2001 (6) și să se deschidă noile contingente anuale prevăzute în anexa I la Protocolul nr. 3. Având în vedere că, pentru anul 2002, noile contingente anuale vor putea fi deschise numai de la 1 septembrie 2002, acestea trebuie diminuate, pentru anul 2002, proporțional cu perioada care s-a scurs.
(4)
Trebuie să se prevadă că, pentru Bulgaria, contingentele tarifare deschise sunt gestionate în conformitate cu Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (7), modificat ultima dată de Regulamentul (CE) nr. 444/2002 (8).
(5)
Trebuie să se elimine cuantumul componentelor agricole reduse, precum și taxele suplimentare, aplicabile de la 1 iulie 2000 la importul în Comunitate a mărfurilor care intră sub incidența Regulamentului (CE) nr. 3448/93, care au fost stabilite în cadrul Acordului european cu Bulgaria de Regulamentul (CE) nr. 1477/2000 al Comisiei (9), modificat ultima dată de Regulamentul (CE) nr. 748/2002 (10).
(6)
Regulamentul (CE) nr. 1477/2000 trebuie să se modifice în consecință.
(7)
Măsurile prevăzute în prezentul regulament sunt conforme cu avizul Comitetului de gestionare a problemelor orizontale privind schimburile de produse agricole transformate care nu intră sub incidența anexei I,
ADOPTĂ PREZENTUL REGULAMENT:
Articolul 1
Aplicarea contingentelor tarifare deschise în anexa V la Regulamentul (CE) nr. 2542/2001 se suspendă de la 1 septembrie 2002.
Articolul 2
Contingentele tarifare comunitare pentru produsele originare din Bulgaria, menționate în anexă, sunt deschise anual de la 1 ianuarie până la 31 decembrie cu scutire de taxe.
Pentru anul 2002, ele sunt diminuate proporțional cu perioada care s-a scurs, în luni indivizibile.
Articolul 3
Contingentele tarifare comunitare menționate în articolul 2 sunt gestionate de Comisie în conformitate cu articolele 308a, 308b și 308c din Regulamentul (CEE) nr. 2454/93.
Articolul 4
Regulamentul (CE) nr. 1477/2000 se modifică după cum urmează:
1.
în articolul 2, se elimină al cincilea paragraf;
2.
anexele XI și XII se elimină.
Articolul 5
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Se aplică de la 1 septembrie 2002.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 august 2002.